ཁོ་ཚོ་ལམ་ལ་ཆས་ཏེ་རི་བོ་ཞིག་གི་ཉག་ཁར་སླེབས་དུས།གློ་བུར་ཏུ་ཉག་ཁ་ནས་སྟག་མོ་མ་བུ་གཉིས་དང་གདོང་ཐུག་བརྒྱབ།སྟག་མོ་མ་བུ་གཉིས་ཀྱིས་ཉིན་གང་བོར་ཁ་ཟས་བཙལ་ནས་མ་རྙེད་པར་ཡོད་སྟབས།གློ་བུར་ཏུ་རྟ་གཡག་ལུག་གསུམ་དང་ཐུག་པས།ད་ནི་དེ་རིང་གི་ཁ་ཟས་ལོན་སོང་བསམ་སྟེ།ཚུར་ཁོ་ཚོའི་མདུན་ལ་ཡོང་ནས།དེ་རིང་ངེད་མ་བུ་གཉིས་ཀྱིས་གང་ས་གང་དུ་ཁ་ཟས་རེ་འཚོལ་ཏུ་ཕྱིན་མོད་ཅི་ཡང་མ་རྙེད།ང་འདི་ནས་གློ་བུར་ཏུ་ཁྱོད་ཚོ་དང་ཐུག་པས།ད་ནི་ཁྱོད་ཚོའི་ནང་གི་གཅིག་ངེད་གཉིས་ཀྱིས་ཟ་གི་ཡིན་ཞེས་བཤད།